Stakende munisipale werkers kry hul sinArgieffoto van die Steve Tshwete‑plaaslike munisipaliteit (Foto: Facebook) Stakende munisipale werkers stap ná ’n drie maande lange skrikbewind in Middelburg, Mpumalanga, weg met onder meer salarisverhogings. Die munisipalewerkersvakbond Samwu en die Steve Tshwete‑plaaslike munisipaliteit (STLM) het ooreengekom dat honderde stakende munisipale werkers weer in diens gestel word kort nadat hulle verlede week te midde van gebrekkige dienslewering op die dorp afgelê is. Daar is ook gehoor gegee aan die stakende munisipale werkers se eise dat die munisipaliteit hoër opgradeer word en dat hul salarisse aangepas word. Die ooreenkoms, wat Dinsdag in eMalahleni (Witbank) onderteken is, stipuleer dat 400 munisipale werkers wat Vrydag afgelê is weens hul deelname aan ’n onwettige staking sedert September, dadelik weer in diens gestel word. Die munisipaliteit sal ook ingevolge die ooreenkoms na ’n vlak 5-munisipaliteit opgradeer word terwyl loonverhogings, terugbetaalbaar vir 24 maande, aan munisipale werkers toegestaan sal word. Die terugbetalende salarisse sal in drie fases uitbetaal word, waartydens werkers agt maande se salaris op ŉ slag sal ontvang. Marius Potgieter, inwoner en omroeper by die plaaslike radiostasie Kosmos FM, sê die manier waarop daar aan die stakers se eise voldoen is, steek hom en talle ander Middelburgers “dwars in die krop”. “Kriminele is weer in diens gestel asof daar niks gebeur het nie. Dit is tekenend hoe enige geskil in hierdie land van ons opgelos word. Eers met geweld en dán met toegewing.” Lede van die DA verwyder self vullis in Middelburg, (Foto: Verskaf) Maroela Media het vroeër berig dienslewering in Middelburg is lamgelê nadat die munisipale werkers in September begin staak het. Vullisverwydering is binne dae tot stilstand gedwing terwyl intimidasie en sabotasie glo daarna geseëvier het. Dít sluit in die moedswillige peuter met infrastruktuur en die slinger van petrolbomme na wetstoepassingsowerhede se huise. Munisipale werkers wat wél vir werk opgedaag het, is geïntimideer en gedreig, wat eindelik daartoe gelei het dat hulle óók weggebly het. Luidens die ooreenkoms moet alle munisipale werkers Donderdag (18 November) weer vir diens aanmeld. Volgens Potgieter het honderde werkers egter vanoggend wéér die strate van Middelburg ingevaar. Daar heers intussen ’n hoë polisieteenwoordigheid buite die munisipale kantoor, waar daar na bewering steeds vergader word. Vullisverwydering in Middelburg is tot stilstand gedwing weens die staking. (Foto: Verskaf) Potgieter sê dit is onduidelik hoe die munisipaliteit finansieel die mas gaan opkom nadat hy aan sy werkers se eise voldoen het. “Die inwoners is natuurlik nie die munisipaliteit se enigste bron van inkomste nie, maar die belastingbetaler gaan tog dit ook voel. “Ek weet nie hoe [inwoners] deur nog ŉ verhoging gaan kom nie.” Ook die DA is bevrees dat inwoners eindelik die ooreenkoms aan hul sakke gaan voel, aangesien die munisipaliteit nie genoeg geld het om man alleen die salarisverhogings en beloofde terugbetalende salarisse te dek nie. Plaaslike DA-raadslid Hennie Niemann sê die opposisieparty sal ’n volledige verslag van die munisipale bestuurder eis waarin antwoorde rakende die finansiële implikasies sowel as finansieringsvoorstelle geëis sal word. “Ons is ook baie bekommerd oor die presedent wat geskep word aangesien hierdie ooreenkoms ŉ impak op toekomstige stakings sal hê,” sê Niemann. Potgieter meen die ooreenkoms moes jare gelede al gesluit geword het, toe die algehele verval van die dorp nog voorkom kon word.